Vryduik is 'n leefstyl, sê aktrise Tanya van Graan | Sarie
Vryduik is 'n leefstyl, sê aktrise Tanya van Graan
FOTO Shamier Magmoet
Ons swem in ysige Arktiese waters en riviere wat wemel van piranhas om ons grense te toets. Ons swem vir plesier, vir oefening, vir genesing. [. . .] Ons evolusionêre voorgeslagte het vir oorlewing geleer swem; nou, in die 21ste eeu, is dit een van die gewildste aktiwiteite in die wêreld." Só skryf Bonnie Tsui in haar boek Why We Swim.
Dís waarom ons swem, sê die menslike ysbeer Lewis Pugh, aktrise Tanya van Graan en "seekatfluisteraar" Craig Foster. Dís waarom ons terugkeer, weer en weer. Almal het as kinders die water geniet, maar mettertyd het swem vir hulle 'n ander betekenis gekry.
As kind sou sy alleen op die swembad se bodem sit en haar asem ophou. Die verlede en toekoms, als sou ineenvloei tot daardie enkele oomblik. Sy, die water en die groot stilte. "Só stíl," benadruk Tanya van Graan, model en aktrise.